फैमिली से प्यार करने वाले बनते अच्छे प्रेमी, कैंसर की दवा में ही जानलेवा बैक्टीरिया
फैमिली से प्यार करने वाले होते अच्छे आशिक, कैंसर की दवा में मिला जानलेवा बैक्टीरिया
नमस्कार,
आप अपनी और अपने परिवार की सेहत का ध्यान बेहतर ढंग से रख सकें, इसके लिए हम ‘वीकली हेल्थ ब्रीफ’ लाए हैं। इसमें आपको मिलेंगे प्रमुख हेल्थ अपडेट्स, महत्वपूर्ण रिसर्च से जुड़े आंकड़े और डॉक्टरों की रेलेवेंट सलाह। इसे मात्र 2 मिनट में पढ़कर आपको सेहत से जुड़ी जरूरी जानकारियां मिलेंगी और आप परिवार का बेहतर ख्याल रख पाएंगी।
प्रेग्नेंसी में ज्यादा खाने वाली मांओं के बच्चे भी पेटू, रिसर्च में दावा
प्रेग्नेंसी में ज्यादा खाने वाली मांओं के बच्चे भी आगे चलकर बहुत खाते हैं। एक हालिया रिसर्च में ये बात सामने आई है। प्रेग्नेंसी के दौरान जरूरत से ज्यादा खाने वाली मांओं के बच्चों में भी ऐसे गुण आ जाते हैं। जिसके चलते वो भी बड़े होकर ज्यादा खाने लगते हैं और मोटापे का शिकार हो जाते हैं।
अमेरिका की रटगर्स यूनिवर्सिटी में चूहों पर हुई रिसर्च में जो मांएं प्रेग्नेंसी में ज्यादा खाती थीं, उनके बच्चों में भी एक्स्ट्रा खाने की क्रेविंग देखी गई। इसके उलट प्रेग्नेंसी के दौरान संतुलित मात्रा में खाने वाली मांओं के बच्चे में भी आगे चलकर ऐसे ही गुण देखे गए।
मां-बाप के प्यार से हेल्दी रहते हैं यंगस्टर्स, उनकी लव लाइफ भी अच्छी
15 से 18 साल के जिन बच्चों को उनके मां-बाप का भरपूर प्यार और समय मिलता है; उनकी सेहत भी बाकी लोगों से बेहतर रहती है। फिलाडेल्फिया के एक हॉस्पिटल ने वहां इलाज और चेकअप के लिए आने वाले यंगस्टर्स का डेटा इकट्ठा किया। फिर उनसे उनकी फैमिली के बारे में बात की गई। इसमें पाया गया कि जिन बच्चों को उनके मां-बाप ने ज्यादा समय दिया और जिसकी फैमिली बॉन्डिंग अच्छी थी, उनकी हेल्थ भी काफी अच्छी थी।
साथ ही साथ जो यंगस्टर्स अपनी फैमिली के साथ इमोशनली ज्यादा अटैच थे, उनकी लव लाइफ भी बाकी लोगों से बेहतर देखी गई।
आमतौर पर ऐसी धारणा है कि फैमिली लव लाइफ में रुकावट पैदा करती है और दोनों को साथ-साथ लेकर चलना मुश्किल होता है। लेकिन अमेरिका में हुई इस रिसर्च में यह बात साबित हुई है कि अपनी फैमिली को प्यार करने वाले लोग ही अच्छे लवर साबित होते हैं।
खैर; फैमिली और लव लाइफ के कॉनफ्लिक्ट पर आप क्या सोचते हैं, पोल पर अपनी राय साझा करते चलिए…
कैंसर की दवा में मिला खतरनाक बैक्टीरिया, जान ले सकता है
हैदराबाद की एक कंपनी में बनी कैंसर की दवा में खतरनाक बैक्टीरिया पाया गया है। दवा में मिला ‘स्यूडोमोनास’ नाम का ये बैक्टीरिया इतना खतरनाक है कि इससे जान तक जा सकती है।
केंद्रीय स्वास्थ्य मंत्रालय ने संसद में बताया कि WHO की ओर से हैदराबाद में बनाई गई दवा को लेकर चेतावनी जारी की गई थी। जिसके बाद लेबनान और यमन ने अपने यहां इस दवा को बैन कर दिया है।
इधर, इस दवा को बनाने वाली सेलॉन लैब्स को कारण बताओ नोटिस जारी कर उससे दवा का उत्पादन बंद करने को कहा गया है।
एक साथ करते हैं दो काम, तो समझिए बुढ़ापे ने दे दी है दस्तक
चलते-चलते सोच में पड़ जाते हैं या किसी से बात करते हुए अचानक से चल पड़ते हैं। बिना कोशिश किए ही एक बार में दो या तीन जगह शरीर और मन काम करने लगता है? अगर ऐसा है तो यह बुढ़ापे और डिमेंशिया यानी भूलने की बीमारी का लक्षण हो सकता है। डिमेंशिया आम तौर पर 60-65 साल से ज्यादा उम्र के लोगों में ही देखा जाता है।
लेकिन हॉर्वर्ड मेडिकल स्कूल की नई रिसर्च में पाया गया है कि अब मिडिल एज के लोगों में भी ऐसी समस्या देखी जा रही है और वे भी डिमेंशिया के शिकार हो रहे हैं। रिसर्च के मुताबिक ये स्थिति हमारी बढ़ती बायो एज को दिखाती है।
आप इस हेल्थ ब्रीफ को शेयर भी कर सकती हैं।